Jussi Perälä vietti vuosia huumepiireissä keräten aineistoa väitöskirjaansa. Näkemänsä jälkeen Perälä olisi valmis poistamaan käyttörikoksen, mutta huumeiden myyntiä hän ei laillistaisi.

Huumetutkija Jussi Perälä ei usko, että Suomessa menisi enemmän huumeita kaupaksi, vaikka kaikkia aineita heroiinia myöten olisi laillisesti tarjolla.

- En usko, että ihmisiä kiinnostaisi. Siitä puuttuisi kielletyn elämän maku.

Ylen Aamu-tv:ssä vierailleen Perälän mielestä huumeiden käytön ei kuitenkaan tarvitsisi olla rikollista.

- Käyttäjäthän ovat fiksuja, suurin osa on tavallisia ihmisiä, jotka käyttävät silloin tällöin. Aina pitää muistaa, että ihmiset saattavat kokeilla joitain aineita, mutta se jää siihen. Poistaisin käyttörikoksen - on kyse sitten mistä tahansa aineesta.

Valtiotieteiden tohtori Perälä vietti vuosikymmenen huumeiden käyttäjien ja myyjien joukossa, ja kokosi muun muassa kokemustensa perusteella aiheesta väitöskirjan.

Sittemmin Perälältä on ilmestynyt myös tietokirja Ikuinen säätö - Ikkuna huumeiden myyjien ja käyttäjien kaoottiseen arkeen.

Vaikka käyttörikos poistettaisiin, Perälä ei laillistaisi huumeita.

- Ei missään nimessä. Kontrollia tarvitaan. Toivottavasti asiasta keskustellaan. Olen poliisimyönteinen ihminen.

Kerätessään tietoja tutkimukseensa Jussi Perälä haastatteli myös poliiseja. Hän kertoo viranomaisten suhtautuneen huumerikollisiin tutustuneeseen nuorukaiseen myönteisesti.

Huumepiirien arjesta kertyneitä havaintoja poliisi ei yrittänyt Perälältä urkkia.

- Tutkijan työskentely on niin erilaista kuin huumepoliisin omat menetelmät. En kerää nimitietoja tai kirjaa ylös, kuka vie mitä ainetta, milloin ja kenellekin. Sitä paitsi tutkijan lähteet nauttivat samantyyppistä suojaa kuin esimerkiksi toimittajille tietoja luovuttaneet henkilöt.